Só lyk webtuiste van klub waar James Small glo dood is | Netwerk24
Deur Jana Breytenbach 15 Julie 2019 11:20
Jagtogte en enige ander reistogte wat jou hart begeer. Dit is van die vele dienste wat The Harem in Bedfordview aan sy kliënte bied.
Volgens Rapport is James Small kort voordat hy Dinsdagaand dood verklaar is, kaal en bewusteloos in 'n seksklub gekry. The Harem is glo die klub waar dié geliefde en soms omstrede oud-Springbok sy laaste oomblikke deurgebring het.
Die nuus van sy dood het op 10 Julie bekend geword.
Rapport berig dat sy verslaggewer verlede week ure lank deurgebring het saam met iemand wat baie goed met die dramatiese middernagtelike gebeure rondom Small se aankoms by die Life Bedford Gardens-hospitaal in Bedfordview vertroud is. Die hospitaal is glo minder as 'n kilometer van The Harem af, waar die dienste van gesellinne aangebied word.
The Harem se hoofingang soos uit die straat gesien.
Die klub is in Bedfordview aan die Oos-Rand geleë.
Van die dienste sluit in plaaslike en internasionale reistogte en ook jagtogte.
"En enige jagtog wat jy begeer," lui die webtuiste.
Foto's van halfkaal meisies wat in verskeie uitlokkende onderklere asook verskeie tema-klere soos cowgirls en pitgirls te siene is, pryk op die klub se webtuiste.
Daar is ook pakkette vir spesiale dienste asook 'n profiel van elke meisie op die webtuiste, asook elke gasvrou se voorkeure.
En daar is iets vir almal. Indien jy wil sien hoe die huis lyk, is daar 'n fotogalery van al die kamers asook die ontspanningslokale. Die kroeg en ook foto's van sigare word vertoon.
Daar is ook ontkleedansers en dienste vir paartjies. Kliënte kan ook vir 'n vrou-met-vrou- of BDSM-ervaring betaal. BDSM staan vir bondage, discipline, sadism and masochism (sadomasochisme en onderworpenheid).
Small is glo by die hospitaal afgelaai en is later dood verklaar. Hy is vermoedelik aan 'n hartaanval dood.
Small se begrafnis sal Donderdag, op oudpres. Nelson Mandela se verjaardag, om 14:00 by The Deck by die Wanderers-rugby-klub in Johannesburg gehou word. Die familie sê daar sal vir die publiek op een van die onderste velde plek gemaak word.